Õiguspärase ootuse kaitse põhimõtte eeldused ja piirid Euroopa Liidu õiguses
Euroopa Liidu (EL) õigusele vastav lahendus leitakse sageli ELi õiguse üldpõhimõtete abil. Doktoritöös uuritakse ühte ELi õiguse üldpõhimõtet – õiguspärase ootuse kaitse põhimõtet. Iga isik, kellele ELi institutsioon on tekitanud põhjendatud lootusi, võib tugineda õiguspärase ootuse kaitse põhimõttele. Doktoritöö eesmärk on välja selgitada õiguspärase ootuse kaitse põhimõtte võimalikud piirid ELi õiguses. Põhimõtet on rikutud, kui täidetud on kolm eeldust: ELi institutsioon on tekitanud isikule põhjendatud lootusi; kehtiva olukorra muutmine ei olnud isikule ettenähtav; puudub avalik huvi, mis kaaluks üles isiku põhjendatud lootused. Töös jõutakse järeldusele, et ülekaalukas avalik huvi ei ole olulist rolli mänginud isiku õiguspärase ootuse kaitse kõrvale jätmisel. Kui õiguspärase ootuse kaitsmise väärimist on Euroopa Liidu Kohus leidnud harva, siis mittekaitsmise põhjused peituvad eelkõige asjaolus, et isikule ei ole tekitatud põhjendatud lootusi ja kehtiva olukorra muutmine oli ettenähtav. Ettenähtavuse kriteeriumiga seoses on nõuded ettevõtjale väga kõrged. Õiguspärase ootuse kaitse põhimõte kohaldub Euroopa Liidu õiguses kitsastes piirides. Kui mõelda kõige peamisele piiripostile, s.o õigusriigi põhimõttest tuletatud õiguskindluse põhimõttele, mis nõuab õiguspärase ootuse kaitset, siis see nõue on ELi õiguses täidetud, kuid minimaalsel tasemel. Samas võib öelda, et kuigi õiguspärase ootuse kaitse on raskesti saavutatav, on õiguspärase ootuse kaitse põhimõte kui ELi õiguse üldpõhimõte Euroopa Liidu Kohtu praktikas praeguseks ajaks küllalt detailselt välja arendatud. Üle poole sajandi on Euroopa Liidu Kohus kõnealust põhimõtet kujundades otsinud tasakaalu ELi huvide ja erahuvide vahel ja on töö autori hinnangul isikut kaitsvat põhimõtet ‒ õiguspärase ootuse kaitse põhimõtet kujundades, arvestanud tugevalt ELi huve.
Euroopa Liit, Euroopa Kohus, kohtulahendid, õiguspärase ootuse kaitse põhimõte, Euroopa Liidu õigus, õiguskindlus, European Union, European Court of Justice, judicial decisions, principle of the protection of legitimate expectations, European Union law, legal certainty
Networked Digital Library of Theses and Dissertations